Maaseudun yritystoiminnan tuotteistettujen palvelujen ja viranomaiskäytäntöjen 
yhdenmukaistaminen -työryhmä.

Asettaminen	
	Maa- ja metsätalousministeriön on tänään asettanut työryhmän selvittämään maaseudun yritystoiminnan tuotteistettujen palvelujen ja viranomaiskäytäntöjen yhdenmukaistamista.	

Toimikausi	
	10.5.2004 - 31.12.2004  	

Tausta	
	Maaseutuelinkeinojen rahoituslain (329/99) ja sen nojalla maaseudun kehittämisestä annetun valtioneuvoston asetuksen (609/2000) mukaan voidaan rahoittaa maaseutuyrityksiä, joilla on maatila ja jotka työllistävät perheenjäsenten lisäksi enintään kolmen henkilötyövuoden verran. Samoin voidaan rahoittaa ns. ketjuyrityksiä, joilla on yhteistyösopimus maatilojen kanssa tuotannosta, jakelusta tai markkinoinnista. Nämä yritykset voivat työllistää enintään viittä henkilötyövuotta vastaavasti. LEADER+ -yhteisöaloiteohjelmasta rahoitetaan myös muita enintään viisi henkilötyövuotta työllistäviä yrityksiä. Rahoituspäätökset hankkeista tekee TE -keskuksen maaseutuosasto. 

Muiden maaseudun mikroyritysten (alle 10 henkilötyövuotta) rahoittaminen kuuluu pääosin yritystukilain (1068/2000) piiriin ja rahoituspäätökset tekee TE -keskuksen yritysosasto. Myös TEKES:n ja Finveran rahoitusta voidaan myöntää maaseudun yrityksille. Käytännössä on kuitenkin ilmennyt ongelmia pienien, maatilaa omistamattomien yrittäjien yritystoiminnan rahoittamisessa erityisesti tietyillä toimialoilla, kuten palvelusektorilla, sekä niissä tapauksissa, joissa yrittäjän ei ole katsottu laajentavan toimintaansa riittävästi. Lisäksi eri rahoittajatahojen menettelytavat rahoitusprosessin eri vaiheissa poikkeavat toisistaan. Maa- ja metsätalousministeriö ja kauppa- ja teollisuusministeriö ovat tiedostaneet nämä ongelmat.	

Tavoitteet	
	Hallituksen yrittäjyyden politiikkaohjelman yhtenä painopisteenä on alueiden yrittäjyys. Tämän painopistealan yksi keskeisimmistä tavoitteista on eri hallinnonalojen yhteistyön tehostaminen. Työryhmän tavoitteena on selvittää ratkaisuehdotuksia eri hallinnonalojen yhteistyön tehostamiseen sekä tehdä tarvittavat lainsäädännön ja käytäntöjen muutosehdotukset.	

Tehtävä	
	Työryhmän tehtävänä on:
1) selvittää, miten maaseudun mahdolliset yrittäjiksi aikovat henkilöt saadaan rahoituksen piiriin siten, ettei maaseudulle jää katvealueita yritysrahoitukseen;
2) selvittää, miten eri rahoitustyökaluja voidaan kehittää vastaamaan paremmin eri kehitysvaiheessa olevien maaseudun yritysten tarpeisiin, kuten aloittavat ja laajentavat yritykset, vientiä aloittavat yritykset ja sukupolvenvaihdokset;
3) selvittää, miten maaseudun yritysten rahoitustyökaluja tulee kehittää, jotta maaseudulle saataisiin entistä enemmän uusien kasvualojen, kuten hoiva- ja tietotyön ja bioenergia-alan (metsä-, pelto- ja eläinten sivutuote-energia), yrityksiä;
4) selvittää, miten rahoituksen, neuvonnan, tutkimuksen ja koulutuksen yhteistyötä voidaan tehostaa;
5) selvittää, miten eri hallinnonalojen rahoitustyökalut voidaan sovittaa
 yhteen ja miten ne täydentävät toisiaan.

Organisointi	
		Puheenjohtaja Sirpa Karjalainen, ylitarkastaja, maa- ja metsätalousministeriö 	
		Jäsenet:	
		Vesa Malila, yritysasiamies, Maa- ja metsätaloustuottajain keskusliitto MTK 	
		Anna-Liisa Levonen, neuvotteleva virkamies, kauppa- ja teollisuusministeriö 	
		Kari Alanko, ylitarkastaja, kauppa- ja teollisuusministeriö 	
		Reijo Martikainen, ylitarkastaja, maa- ja metsätalousministeriö 	
		Sihteeri Markku Alm, projektipäällikkö, maa- ja metsätalousministeriö 	
		Asiantuntija Jukka Saarni, yritystutkija, Kaakkois-Suomen TE -keskus, maaseutuosasto 	
		Asiantuntija Hannu Heikkilä, kehityspäällikkö, ProAgria, Maaseutukeskusten liitto 	
		
	Työryhmän tulee työnsä aikana kuulla yrittäjyyden politiikkaohjelman johtajaa Raimo Luomaa ja tarpeen mukaan muita asiantuntijoita.

Hallituksen yrittäjyyden politiikkaohjelmaan liittyvä osio maaseudun yritystoiminnan rahoituksen joustavoittamisesta ja monipuolistamisesta sekä maa- ja metsätalousministeriön ja kauppa- ja teollisuusministeriön rahoitustyökalujen yhteensopivuuden parantamiseen liittyvät muutosehdotukset tulee olla valmiina 31.10.2004 mennessä.

	

	Maa- ja metsätalousministeri	Juha Korkeaoja	

	Ylitarkastaja	Katri Nuotio	

	
		
JAKELU	
	Työryhmän puheenjohtaja, jäsenet ja sihteeri
Työryhmän pysyvät asiantuntijat
Kansliapäällikkö Vaittinen